त्वचा में खुजली, दाद की समस्या, नीम के तेल और मेहंदी की पत्तियों से मिलेगा आराम
घर से ऑफिस या बाजार, बारिश में भीगने का डर बना रहता है। छाते या रेनकोट से किसी तरह भीगने से बच भी गए तो भी पैर पानी में जाने से नहीं बचते। बरसात में हर किसी के मुंह से ये बातें सुनने को मिलेगी।
घर से ऑफिस या बाजार, बारिश में भीगने का डर बना रहता है। छाते या रेनकोट से किसी तरह भीगने से बच भी गए तो भी पैर पानी में जाने से नहीं बचते।
कई लोग गीले जूते ही पहने रहते हैं और मजेदार बात यह है कि ऐसे ही जूते सूख भी जाते हैं।
लेकिन क्या आपको पता है कि ये गीले जूते आपको फंगल इन्फेक्शन दे सकते हैं?
पैरों से होते हुए हाथों में भी फंगस हो सकती है 
पैरों में होने वाले इन्फेक्शन को ‘एथलीट फुट’ या ‘टिनिया पेडिस’ कहते हैं।
इससे स्किन में दरारें पड़ जाती हैं। उंगलियों के बीच स्किन टिश्यू गलने लगते हैं। स्किन में खुजली, स्किन का कलर बदलना, जलने जैसा फील होना फंगस के लक्षण होते हैं।
खबर में आगे बढ़ने से पहले एक पोल में अपनी राय देते चलें-
मैंग्लोर के येनोपोया मेडिकल कॉलेज में डर्मेटोलॉजी के हेड और फंगल एक्सपर्ट डॉ. मंजूनाथ शेनॉय ने बताया कि बारिश के पानी में कई तरह की फंगस होती हैं। घर आते ही सबसे पहले नॉर्मल पानी से पैर को साबुन से धोना चाहिए।
बाजार में कई तरह की एंटीसेप्टिक लिक्विड हैं लेकिन इनके इस्तेमाल से भी फंगस खत्म नहीं होतीं। इनकी जगह एंटी फंगल पाउडर या घर में मौजूद कोई भी स्किन पाउडर लगा सकते हैं।
दरअसल, बरसात में चमड़े के जूते पहनने से परहेज करना चाहिए। गीले होने पर ये मॉइश्चर अधिक सोखते हैं।
साथ ही जूते गीले होने पर इन्हें शू रैक या घर में रखने से बेहतर बाहर धूप में रखना चाहिए।
डॉ. मंजूनाथ बताते हैं कि जूतों की जगह बरसात में चप्पल पहनना ज्यादा सही रहता है। इससे बैक्टीरिया और फंगस पनपने का खतरा कम होता है।
क्या करें उपाय : नीम का तेल पैरों पर लगाएं। इससे इन्फेक्शन कम होगा। उंगलियों के बीच में हल्दी का लेप भी लगा सकते हैं। मेहंदी की पत्तियों का भी पेस्ट लगा सकते हैं।
कपड़े में थोड़ी भी नमी तो फंगस लगेगा 
फंगस इन्फेक्शन में सबसे कॉमन रिंगवर्म है जिसे दाद-खाज भी कहते हैं। टेक्निकली इसे डर्मेटोफाइट्स बोलते हैं।
डॉ. मंजूनाथ बताते हैं कि अब रिंगवर्म में रेसिस्टेंस इतना अधिक है कि वे एंटी फंगल पाउडर या क्रीम से भी खत्म नहीं होते। ये फंगस लगातार म्यूटेट करती हैं।
थाई, इनर थाई, लोअर एब्डोमन, ग्रोइन एरिया से ये फैलती हैं।
अगर कपड़े में थोड़ी सी भी नमी है तो वहां फंगस पनप सकती हैं। अगर सूरज की रोशनी में कपड़े में सुखा सकते हैं तो बेहतर अन्यथा आयरन करके भी कपड़े से मॉइश्चर निकाल सकते हैं।
गर्म पानी में 20 मिनट तक कपड़ों को रखें 
जिन्हें बार-बार फंगल इन्फेक्शन होता है उन्हें ज्यादा अलर्ट रहना चाहिए। बरसात ही नहीं, किसी भी सीजन में टाइट कपड़े पहनने से परहेज करें।
कई महिलाएं नाइलॉन के लेगिंग्स या जेगिंग्स पहनती हैं। पुरुष टाइट जींस पहनते हैं। इससे स्किन में इरिटेशन बढ़ती है।
इरिटेशन वाली स्किन में फंगस लगने का रिस्क ज्यादा होता है। महिलाएं लेगिंग्स की जगह प्लाजो पहन सकती हैं।
बरसात में ढीले-ढाले सूती कपड़े पहनना ज्यादा बेहतर है। जिन्हें बार-बार इन्फेक्शन होता है उन्हें टाइट पैंट नहीं पहनना चाहिए।
अगर इन्फेक्शन है तो पहने हुए कपड़ों को गर्म पानी में 60-70 डिग्री सेल्सियस पर रखें। कपड़ों को 20 मिनट गर्म पानी में रखने पर फंगस खत्म हो जाती हैं।
एक साथ कपड़े धोने से इन्फेक्शन फैलने का खतरा 
अगर किसी को फंगस इन्फेक्शन है तो यह घर में दूसरे लोगों में भी फैल सकती है। एक ही तौलिया इस्तेमाल करने या एक ही ड्रेस पहनने पर फंगस पनप सकती हैं।
अगर वॉशिंग मशीन में एक साथ कपड़े धोते हैं तो भी फंगस एक कपड़े से दूसरे में चली जाती है।
मेडिकल स्टोर से कुछ भी खरीद कर नहीं लगाएं 
इचिंग या स्किन में कहीं भी खुजली होने पर लोग मेडिकल स्टोर से कोई भी लोशन, क्रीम या दवा खरीदकर लगा लेते हैं। लेकिन ऐसा करना ठीक नहीं है।
अधिकतर क्रीम या लोशन में स्टेरॉयड होते हैं जिससे फंगल इन्फेक्शन बढ़ जाता है।
स्टेरॉयड्स में एंटी इम्फ्लैमेशन गुण होते हैं। यह हमारे शरीर में होता है। यह रोग निरोधक शक्ति कम करता है। इस कारण से स्टेरॉयड्स वाली क्रीम लगाने से इन्फेक्शन बढ़ जाता है।
इससे शुरू में आराम मिलता है लेकिन बाद में तकलीफ बढ़ जाती है।
डिटरजेंट से भी फंगस हो सकती है 
कैंडिडा भी सबसे कॉमन इन्फेक्शन है। महिलाओं में यह इन्फेक्शन अधिक होता है। बार-बार डिटरजेंट का इस्तेमाल करने से स्किन एक्सपोज हो जाती है। यह फंगस को दावत देती है। ऐसे में कैंडिडा इन्फेक्शन आसानी से हो जाता है। अगर महिलाएं ग्लव्स पहनकर बर्तन मांजती हैं तो फंगस होने की आशंका 50% कम हो सकती है।
कान में मॉइश्चर हो तो सावधानी बरतें
बरसात में कान में भी फंगस लगने का डर होता है। बारिश में भीगने से कान में नमी बनी रहती है। इससे ओटोमाइकोसिस हो सकता है।
कई बार ईयर बड्स से भी कान में इरीटेशन होता है। ऐसे में डैमेज हुई स्किन में भी फंगस अधिक हो सकती है।
कई लोग कान में भी लोशन या ड्रॉप्स डाल देते हैं। अगर स्टेरॉयड वाले ड्रॉप्स का इस्तेमाल होता है तो फंगस और बढ़ सकती है।
खाने-पीने का ध्यान रखें, मोटापा रहने पर फंगल इन्फेक्शन अधिक 
फंगल इन्फेक्शन का एक कारण मोटापा भी है। अगर मोटापा अधिक है तो स्किन के कई फोल्ड बन जाते हैं। ऐसे में स्किन में मॉइश्चर अधिक होता है और उसे एयर नहीं मिल पाती। इसलिए फंगस होने लगती है।
व्हाइट पैच से भी इन्फेक्शन 
कई लोगों की पीठ और कंधों पर व्हाइट पैच हो जाते हैं। इसमें स्किन के टिश्यू डैमेज हो जाते हैं। पसीना आने पर नमी अधिक होती है और वहां भी फंगस होने लगती है। अगर फंगल इन्फेक्शन गंभीर हो तो डर्मेटोलॉजिस्ट से ट्रीटमेंट कराएं।